Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Σχετικά με την υπογραφή, εξ ονόματος της Ευρωπαϊκής Κοινότητας, του Πρωτοκόλλου σχετικά με την εκτέλεση της Σύμβασης των Άλπεων στον χώρο των μεταφορών (Πρωτόκολλο Μεταφορών)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Συμβούλιο εξουσιοδότησε στις 14 Μαΐου 1991 την Επιτροπή να λάβει μέρος, εξ ονόματος της Κοινότητας στις διαπραγματεύσεις για τη σύναψη της Σύμβασης των Άλπεων (Σύμβαση -πλαίσιο) και των αντιστοίχων πρωτοκόλλων της έπειτα από διαβουλεύσεις με τα κράτη μέλη. Στις διαπραγματεύσεις αυτές περιλαμβανόταν και το πρωτόκολλο για την εκτέλεση της σύμβασης των Άλπεων στον τομέα των μεταφορών. (Πρωτόκολλο μεταφορών).

Τα μέτρα προώθησης σε διεθνή κλίμακα προς αντιμετώπιση των περιφερειακών και ευρωπαϊκών προβλημάτων συνέπεια των οποίων είναι η παρεμπόδιση της αειφόρου κινητικότητας στο πεδίο των μεταφορών η πρόκληση κινδύνων για το περιβάλλον συνιστούν έναν από τους βασικούς στόχους της κοινοτικής πολιτικής στο χώρο των μεταφορών. Πράγματι, τα μέτρα που λαμβάνονται στον τομέα της μεταφορικής πολιτικής έχουν αποφασιστικό αντίκτυπο για τους ρυθμούς της οικονομικής ανάπτυξης, το επίπεδο της κοινωνικής ευημερίας του πληθυσμού αλλά και το περιβάλλον.

Η Κοινότητα προχώρησε με την απόφαση της 96/191/ΕΚ [1], στη σύναψη της Σύμβασης για την προστασία των ´Άλπεων (Σύμβαση των Άλπεων). Σύμφωνα με τους όρους του άρθρου 2, παράγραφοι (2) και (3) της Σύμβασης των Άλπεων, τα συμβαλλόμενα μέρη εγκαινίασαν το 1993 τη διαδικασία των διαπραγματεύσεων για τη θέσπιση των ρυθμίσεων του Πρωτοκόλλου Μεταφορών. Συνεπεία της διαδικασίας των διαπραγματεύσεων, το Πρωτόκολλο των Μεταφορών εγκρίθηκε ομόφωνα στην Ελβετία, στις 24-26 Μαΐου 2000, κατά τη διάρκεια της 16ης Συνεδρίασης της Μόνιμης Επιτροπής της Σύμβασης των Άλπεων.

[1] ΕΕ L 61 της 12.03.1996, σ. 31.

Συμβαλλόμενα μέρη είναι η Ομοσπονδιακή Δημοκρατία της Γερμανίας, η Γαλλική Δημοκρατία, η Ιταλική Δημοκρατία, το Πριγκιπάτο του Λίχτενσταϊν, το Πριγκιπάτο του Μονακό, η Δημοκρατία της Αυστρίας, η Ελβετική Συνομοσπονδία, η Δημοκρατία της Σλοβενίας και η Ευρωπαϊκή Κοινότητα.

Με το Πρωτόκολλο Μεταφορών θεσπίζεται το συγκεκριμένο πλαίσιο, το οποίο βασίζεται στη θεμελιώδη αρχή της θέσπισης προληπτικών μέτρων, στη θεμελιώδη αρχή της αποτροπής καθώς και στη βασική αρχή του ότι ο ρυπαίνων πληρώνει. Με αυτό διασφαλίζεται η αειφόρος κινητικότητα αλλά και η προστασία του περιβάλλοντος για όλες τις μορφές των μεταφορών στην περιοχή των Άλπεων, υπό το φως των διατάξεων του άρθρου 2 της Σύμβασης των Άλπεων.

Το πρωτόκολλο συναπαρτίζεται από τη συνολική δέσμη των βασικών αρχών και μέτρων, σκοπός των οποίων είναι η επίτευξη του στόχου των αειφόρων μεταφορών με τη ρύθμιση της κυκλοφορίας στη περιοχή των Άλπεων, και τη διασφάλιση παράλληλα της επικράτησης υψηλών προτύπων ασφαλείας και προστασίας του περιβάλλοντος. Η απόφαση υπογραφής του Πρωτοκόλλου θα πρέπει ως εκ τούτου να βασιστεί στο άρθρο 71 της Συνθήκης, σύμφωνα με τη διάταξη του άρθρου 300, παράγραφος 2 πρώτη υποπαράγραφος, πρώτο εδάφιο.

Οι αντικειμενικοί στόχοι του Πρωτοκόλλου Μεταφορών είναι, σε γενικούς όρους, οι εξής: η μείωση του μεταφορικού όγκου και των κινδύνων που προκύπτουν από την κυκλοφορία εντός και διαμέσου των Άλπεων, φροντίζοντας ιδίως για τη μετακύλιση ενός μεγαλύτερου μέρους του μεταφορικού όγκου και ιδιαίτερα εκείνων των μορφών κυκλοφορίας που εξυπηρετούν τις ανάγκες μεταφοράς φορτίων στους σιδηροδρόμους, ειδικότερα μάλιστα με τη δημιουργία των κατάλληλων υποδομών και την παροχή κινήτρων που συμμορφώνονται με τις βασικές αρχές της αγοράς. Η εξασφάλιση ότι η κυκλοφορία εντός αλλά και διαμέσου των Άλπεων θα πραγματοποιείται με οικονομικά υποφερτό κόστος, αυξάνοντας την αποτελεσματικότητα των μεταφορικών συστημάτων και προάγοντας εκείνους τους τρόπους μεταφορών οι οποίοι είναι οι περιβαλλοντικά φιλικότεροι αλλά και οι περισσότερο οικονομικοί, από την άποψη της χρήσης των φυσικών πόρων. Τέλος, εξασφαλίζοντας ταυτόχρονα την επικράτηση ισότιμων όρων ανταγωνισμού μεταξύ των διαφόρων τρόπων μεταφοράς.

Το Πρωτόκολλο παρέμεινε ανοικτό προς υπογραφή από τα αντισυμβαλλόμενα μέρη, με την ευκαιρία της διεξαγωγής της διυπουργικής συνάντησης της Σύμβασης των Άλπεων, η οποία έγινε στη Λουκέρνη στις 30 και 31 Οκτωβρίου του 2000 και στη Δημοκρατία της Αυστρίας η οποία αποτελεί το θεματοφύλακα, στη συνέχεια.

Η Επιτροπή είναι της γνώμης ότι υπογράφοντας το Πρωτόκολλο για την εκτέλεση της Σύμβασης των Άλπεων στο χώρο των μεταφορών, η Ευρωπαϊκή Κοινότητα θα έδινε σε όλα τα συμβαλλόμενα μέρη το σημαντικό πολιτικό μήνυμα ότι η υπογραφή αλλά και η κύρωση του πρωτοκόλλου πρέπει να έχουν απόλυτη προτεραιότητα.

Η κοινοτική αρμοδιότητα έχει το απόλυτο προβάδισμα. Συνδεόμενη με τη βασική αρχή της ενότητας κατά τη διεθνή εκπροσώπηση της Κοινότητας, αυτό συνηγορεί σθεναρά υπέρ της ταυτόχρονης υπογραφής αλλά και της πιθανής κατάθεσης των αντίστοιχων οργάνων κύρωσης ή έγκρισης , σε περίπτωση που αυτό είναι δυνατό, εκ μέρους της Κοινότητας και των κρατών μελών της.

Η Επιτροπή ζητά κατά συνέπεια να εξουσιοδοτήσει το Συμβούλιο τον Πρόεδρο του Συμβουλίου να διορίσει τα πρόσωπα που θα είναι εξουσιοδοτημένα να υπογράψουν το Πρωτόκολλο εκτέλεσης της Σύμβασης των Άλπεων στο χώρο των μεταφορών εξ ονόματος της Κοινότητας και να τους αναθέσει τις απαιτούμενες εξουσίες.

Λαμβάνοντας υπόψη τα προαναφερόμενα, η Κοινότητα προτίθεται να υπογράψει το Πρωτόκολλο για την εκτέλεση της Σύμβασης των Άλπεων στο χώρο των Μεταφορών (Πρωτόκολλο Μεταφορών).

2001/0017 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Σχετικά με την υπογραφή, εξ ονόματος της Ευρωπαϊκής Κοινότητας, του Πρωτοκόλλου σχετικά με την εκτέλεση της Σύμβασης των Άλπεων στον χώρο των μεταφορών (Πρωτόκολλο Μεταφορών)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας και ιδίως το άρθρο 71 σε συνδυασμό με το άρθρο 300, παράγραφος 2, πρώτη υποπαράγραφος, πρώτο εδάφιο,

την πρόταση της Επιτροπής [2],

[2] ΕΕ L ...

Εκτιμώντας τα εξής:

(1) Η προώθηση των μέτρων σε διεθνή κλίμακα προς αντιμετώπιση των περιφερειακών και ευρωπαϊκών προβλημάτων συνέπεια των οποίων είναι η παρεμπόδιση της αειφόρου κινητικότητας στον τομέα των μεταφορών και η πρόκληση κινδύνων για το περιβάλλον αποτελούν έναν από τους βασικούς στόχους της κοινοτικής πολιτικής στον τομέα των μεταφορών.

(2) Το Συμβούλιο εξουσιοδότησε την Επιτροπή, στις 14 Μαΐου 1991, να λάβει μέρος, εξ ονόματος της Κοινότητας, στις διαπραγματεύσεις για τη σύναψη της Σύμβασης των Άλπεων και των πρωτοκόλλων της, έπειτα από διαβουλεύσεις με τα κράτη μέλη.

(3) Η Κοινότητα προχώρησε με την απόφαση 96/191/ΕΚ [3], του Συμβουλίου, στη σύναψη της Σύμβασης για την προστασία των Άλπεων (Σύμβαση των Άλπεων).

[3] ΕΕ L 61 της 12.03.1996, σ. 31.

(4) Το Πρωτόκολλο Μεταφορών, το οποίο βασίζεται στη διάταξη του άρθρου 2 παράγραφοι 2 και 3 της Σύμβασης των Άλπεων, εγκρίθηκε, στην Ελβετία, στις 24-26 Μαΐου 2000, με την ευκαιρία της διεξαγωγής της 16ης Συνεδρίασης της Μόνιμης Επιτροπής της Σύμβασης των Άλπεων.

(5) Το πρωτόκολλο Μεταφορών θεσπίζει το συγκεκριμένο πλαίσιο, το οποίο θεμελιώνεται στην βασική αρχή της θέσπισης προληπτικών μέτρων, στη βασική αρχή της αποτροπής καθώς και στη βασική αρχή του ότι ο ρυπαίνων πληρώνει, με τις οποίες διασφαλίζονται η αειφόρος κινητικότητα αλλά και η προστασία του περιβάλλοντος για όλους τους τρόπους μεταφορών στην περιοχή των Άλπεων.

(6) Όπως ορίζεται στο άρθρο 24 αυτού, το Πρωτόκολλο Μεταφορών παρέμεινε ανοικτό προς υπογραφή από τα αντισυμβαλλόμενα μέρη κατά τη διεξαγωγή της διυπουργικής συνάντησης της Σύμβασης των Άλπεων, η οποία πραγματοποιήθηκε στη Λουκέρνη στις 30 και 31 Οκτωβρίου 2000 αλλά και στη Δημοκρατία της Αυστρίας η οποία αποτελεί το θεματοφύλακα, στη συνέχεια.

(7) Οι εξέχουσες κοινοτικές αρμοδιότητες οι οποίες τελούν σε συνάρτηση προς τη βασική αρχή της ενιαίας διεθνούς εκπροσώπησης της Κοινότητας συνηγορούν σθεναρά υπέρ της ταυτόχρονης υπογραφής αλλά και της πιθανής κατάθεσης των ανάλογων οργάνων κύρωσης ή έγκρισης, σε περίπτωση που αυτό είναι δυνατό, εκ μέρους της Κοινότητας και των κρατών μελών της.

(8) Καθώς ενδείκνυται η υπογραφή, εξ ονόματος της Κοινότητας του πρωτοκόλλου σχετικά με την εκτέλεση της Σύμβασης των Άλπεων (Πρωτόκολλο Μεταφορών), υπό τον όρο της μεταγενέστερης σύναψής του,

ΑΠΟΦΑΣIZEI:

Άρθρο Μόνο

Ο Πρόεδρος του Συμβουλίου εξουσιοδοτείται με την παρούσα απόφαση να διορίσει το πρόσωπο ή τα πρόσωπα στα οποία θα ανατεθεί η εξουσία να υπογράψουν εξ ονόματος της Κοινότητας, υπό τον όρο της μεταγενέστερης σύναψής του, το Πρωτόκολλο σχετικά με την εκτέλεση της Σύμβασης των Άλπεων στον τομέα των Μεταφορών (Πρωτόκολλο Μεταφορών) και να τους παραχωρήσει τις απαιτούμενες εξουσίες για το σκοπό αυτό.

Έγινε στις Βρυξέλλες, [...]

Για το Συμβούλιο

Ο Πρόεδρος

[...]